《宗演师金书妙法莲经》
宋代·周紫芝

稽首无上尊，为世大慈父。为悯一切众，流浪诸苦海。

滋无碍辨一，广为众生说。譬如大火宅，随念得清凉。

又令诸穷子，获此大宝珠。是真秘密藏，故名妙法华。

非思量分别，而以得解悟。虽诸大菩萨，有所不能知。

况于声闻众，岂复闻妙义。如来广开示，一一令悟入。

众生悉皆晓，而况于声闻。我佛出现世，了此一大缘。

当如佛所说，是最为第一。今此大比邱，舍所甚爱者。

百炼真黄金，销铄为书写。具诸大宝贝，更以为庄严。

偷儿甚魁侩，如飞天药叉。诸所经过处，悉为尸陁林。

大火所藏灭，毫发无遗馀。龙天诸善神，悉力来加护。

究竟不得坏，我今同赞叹。普告诸佛子，凡所见闻者。

信心自坚固，各各普授持。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。